**ՀԻՄՆԱՎՈՐՈՒՄ**

«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2023 ԹՎԱԿԱՆԻ ՊԵՏԱԿԱՆ ԲՅՈՒՋԵԻ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔՈՒՄ ՎԵՐԱԲԱՇԽՈՒՄ, ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2021 ԹՎԱԿԱՆԻ ԴԵԿՏԵՄԲԵՐԻ 29-Ի N 2111-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ՈՒ ԼՐԱՑՈՒՄՆԵՐ ԿԱՏԱՐԵԼՈՒ ԵՎ ԱՐՏԱԿԱՐԳ ԻՐԱՎԻՃԱԿՆԵՐԻ ՆԱԽԱՐԱՐՈՒԹՅԱՆԸ ԳՈՒՄԱՐ ՀԱՏԿԱՑՆԵԼՈՒ ՄԱՍԻՆ

1. ***Ընթացիկ իրավիճակը և իրավական ակտի ընդունման անհրաժեշտությունը.***

 «Հայաստանի Հանրապետության կառավարության 2022 թվականի հուլիսի 14-ի N 1065-Ն որոշման Արտակարգ իրավիճակների նախարարությանը (այսուհետ՝ ԱԻՆ) հատկացվել է 328,672.7 հազար դրամ՝ թվով 10 հրշեջ փրկարարական ջոկատների (այսուհետ՝ ՀՓՋ) և ԱԻՆ վարչական համալիրի երկրորդ մասնաշենքի տանիքի կապիտալ վերանորոգման համար: Նախագծանախահաշվային փաստաթղթերի մշակման ծառայությունների արժեքը հաշվարկվել է շինարարական աշխատանքների խոշորացված հաշվարկով, սակայն փորձաքննություն անցած նախագծա-նախահաշվային փաստաթղթերով կազմված գումարները գերազանցում են նախնական հաշվարկով և Կառավարության որոշմամբ հատկացված գումարների չափը (Պայմանագրերը կցվում են): Տարբերությունը պայմանավորված է այն հանգամանքով, որ փաստաթղթերի մշակման ընթացքում կատարված հետազոտությունների, այդ թվում, սեյսմիկ հետազոտության արդյունքում տրամադրված եզրակացությունների, պարզվել է, որ թվով 7 ՀՓՋ-ների կապիտալ հիմնանորոգման համար անհրաժեշտ է լրացուցիչ ամրացման աշխատանքներ, որը ի հայտ է եկել նախագծման աշխատանքների ընթացքում:

 Հիմք ընդունելով ԱԻՆ «ՍՊՏԾ» ՊՈԱԿ-ի կողմից 09.09.2022թ. թիվ Ն/07.1/40941-2022 գրությամբ Գեղարքունիքի մարզի Սևանի, Մարտունու, Շիրակի մարզի Ամասիայի ՀՓՋ-ների շենքերի տեխնիկական վիճակի վերաբերյալ ներկայացված մասնագիտական եզրակացությունները, Ամասիայի և Մարտունու ՀՓՋ-ների համար կազմվել է **նոր կառուցվող** շենքերի նախագծեր, իսկ Սևանի ՀՓՋ-ի քանդման և նոր շենքի կառուցման աշխատանքները անհնար է քանի որ շենքում կան այլ սեփականատերեր:

 ԱԻՆ վարչական համալիրի երկրորդ մասնաշենքի տանիքի կապիտալ վերանորոգման նախագծման աշխատանքների ընթացքում նախագծող կազմակերպության կողմից տանիքի ուսումնասիրության արդյունքում՝ հաշվի առնելով տանիքի առանձնահատկություններն ու նորմատիվային ակտերով ներկայացվող պահանջները, նախագծում ներառվել է ջերմամեկուսիչ շերտի իրականացում, որի հետևանքով առաջացել է լրացուցիչ ֆինանսական միջոցների անհրաժեշտություն ԱԻՆ վարչական համալիրի 2-րդ մասնաշենքի տանիքի վերանորոգման համար:

 Պայմանագրերով աշխատանքների կատարման ժամկետը, ըստ հաստատված և փորձաքննություն անցած նախագծային փաստաթղթերի ու պայմանգրերի օրացույցային գրաֆիկի, սահմանվել է 60 օրացույցային օր, որը գերազանցել է 2022թ բյուջետային տարվա ավարտը, հետևաբար աշխատանքները ամբողջույամբ չեն ավարտվել, կատարողական ակտերը չեն ներկայացվել և վճարում չի իրականացվել (աշխատանքների այն մասը, որը կատարվել է և ներկայացվել են կատարողական ակտերը, ընդունվել են պատվիրատուի կողմից և իրականացվել են համապատասխան վճարումները): Արդյունքում վերոնշյալ աշխատանքների իրականացման համար ՀՀ պետական բյուջեից հատկացված գումարներից **182,7մլն դրամը 2022թ. բյուջետային տարվա ավարտին վերադարձվել է ՀՀ պետական բյուջե** (Օրենքով սահմանված կարգով շրջանառվել է միջծրագրային վերաբաշխման և անվանացանկի փոփոխության վերաբերյալ Կառավարության որոշման նախագիծ և 21.12.2022թ. N 01/03/8897-2022 ելից գրությամբ ներկայացվել է Վարչապետի աշխատակազմ, սակայն չի քննարկվել և վերադարձվել է թիվ 02/16.4/43234-2022 գրությամբ՝ հաշվի առնելով ՀՀ կառավարության 15/06/2018թ. թիվ 706-Ն որոշմամբ հաստատված բյուջեների կատարման կարգի 84-րդ կետը, ինչպես նաև ՀՀ կառավարության 23/12/2021թ. թիվ 2121-Ն որոշման 1-ին կետի 13-րդ ենթակետը): ***Կապալառուները պայմանագրով սահմանված ժամկետներում և կարգով իրականացնում են իրենց կողմից ստանձնած պարտավորությունները, շինարարական աշխատանքների մի մասը ավարտվել են և ներկայացվել են ավարտական կատարողական ակտեր, մնացած մասը գրեթե գտնվում են ավարտման փուլում և անհրաժեշտ է իրականացնել ստանձնած պարտավորությունների վճարումը:***

  ***Վանաձորի թիվ 1 ՀՓՋ-ի շինարարական աշխատանքների ընթացքում, քանդման աշխատանքների արդյունքում պարզվել է, որ բացի ծեփամածիկով հարդարման աշխատանքներից, անհարժեշտ է իրականացնել գաջով լավորակ հարթեցում, ինչը հնարավոր չէր նախագծով նախատեսել: Երևանի թիվ 2 ՀՓՋ-ի միջհարկային ծածկը փայտե ծածկ է, ուստի քանդման աշխատանքների ընթացքում անհրաժեշտություն է առաջացել իրականացնել ամրանավորման բետոնավորման աշխատանքներ, որը նույնպես հնարավոր չէր նախատեսել նախագծով:***

 ***Ելնելով վերը նշվածից՝ անհրաժեշտություն է առաջացել, ղեկավարվելով ՀՀ կառավարության 04.05.2017թ. թիվ 526-Ն որոշմամբ հաստատված «Գնումների գործընթացի կազմակերպման» կարգի 56-րդ կետի 2-րդ ենթակետով, իրականացնել պայմանագրով նախատեսված աշխատանքների մինչև 10% ծավալների ավելացում:***

 ՀՀ-ում ԱՄՆ դեսպանության կողմից իրականացվող աջակցության ծրագրի շրջանակներում, ՀՀ-ում ԱՄՆ դեսպանությունը և ԱՄՆ դեսպանության պաշտպանական համագործակցության գրասենյակը՝ ԱՄՆ Եվրոպական հրամանատարության մարդասիրական աջակցության ծրագրի շրջանակներում ԱԻՆ ՓԾ Շիրակի մարզի Աշոցքի (Աշոցք, 3-րդ թաղամաս, 9-րդ փողոց, 2/1) հասցեում իրականացրել է հրշեջ-փրկարարական ջոկատի նոր շենքի կառուցման աշխատանքներ: Միաժամանակ կոմունիկացիաների անցկացումը, ըատ պայմանավորվածության, իրականացվելու էր Հայաստանի Հանրապետության պետական բյուջեի միջոցներով: Հարկ եմ համարում նշել, որ գազի մատակարարման 100 մետր մագիստրալային խողովակների կառուցման աշխատանքների համար ֆինանսական միջոցներ հատկացվել են Հայաստանի Հանրապետության կառավարության 2022թ նոյեմբերի 24-ի թիվ 1817-Ն որոշմամբ 1 784,4 հազ. դրամ: Նույն որոշմամբ ֆինանսական միջոցներ են հատկացվել նաև գազի մատակարարման մագիստրալային խողովակների կառուցման աշխատանքների նախագծանախահաշվային փաստաթղթերի կազմման և տեխնիկական պայմանների տրամադրման ծառայությունների համար: «Գազպրոմ Արմենիա» ՓԲԸ-ի կողմից նշված ծառայությունների իրականացման ժամանակ պարզ է դարձել, որ գազատար խողովակը պետք է անցնի մասնավոր սեփականություն հանդիսացող տարածքով, որի համար սեփականատերը համաձայնություն չի տվել և հրաժարվել է ստորագրել սերվիտուտի պայմանագիր, որի արդյունքում նախատեսված աշխատանքների ծավալը ավելացել է (մագիստրալային խողովակների երկարությունը՝ 400 մետր) և կազմել 6 178,9 հազ. դրամ: Հաշվի առնելով այն հանգամանքը, որ խնդիրը ուշ է ի հայտ եկել, ժամկետների սղությամբ պայմանավորված՝ հնարավոր չի եղել շրջանառել ՀՀ կառավարության որոշման նոր նախագիծ՝ անհրաժեշտ ֆինանսկան միջոցներ նախատեսելու նպատակով, իսկ հատկացված 1 784,4 հազ. դրամ գումարը 2022թ. բյուջետային տարվա ավարտին վերադարձվել է ՀՀ պետական բյուջե: Միջազգային ծրագրի մեկնարկի խափանումից խուսափելու նպատակով ձեռնարկվել են միջոցներ աշխատանքների իրականացման համար, որը սահմանված ժամկետում կատարվել է և աշխատանքները ընդունվել են:

***2.Առաջարկվող կարգավորման բնույթը.***

 Սույն նախագծով առաջարկվում է ՀՀ կառավարության պահուստային ֆոնդից **218 894.6 հազար դրամ** հատկացնել Արտակարգ իրավիճակների նախարարությանը՝ Երևանի թիվ 2, թիվ 7, թիվ 9, թիվ 11 ՀՓՋ-ների, Վանաձորի, Տավուշի հրշեջ-փրկարարական ջոկատների և Եղվարդի ՀՓՋ-ի ավտոկայանատեղի կապիտալ նորոգման, ինչպես նաև ԱԻՆ վարչական շենքի 2-րդ մասնաշենքի հիմնանորոգման աշխատանքների վճարումը իրականացնելու նպատակով:

***3.Ակնկալվող արդյունքը.***

 Որոշման նախագծի ընդունմամբ Արտակարգ իրավիճակների նախարարությունը կկարողանա իրականացնել ստանձնած պարտավորությունների վճարումը:

 **4*. Նախագծի մշակման գործընթացում ներգրավված ինստիտուտները և անձինք.***

Նախագիծը մշակվել է Արտակարգ իրավիճակների նախարարության կողմից:

***5. Իրավական ակտի ընդունման կապակցությամբ այլ նորմատիվ իրավական ակտերի ընդունման անհրաժեշտությունը***

Սույն նախագծի ընդունմամբ այլ իրավական ակտերի ընդունման, գործող իրավական ակտերում փոփոխություններ կամ լրացումներ կատարելու անհրաժեշտություն չի առաջանում:

 ***6. Պետական բյուջեում կամ տեղական ինքնակառավարման մարմինների բյուջեներում ծախսերի և եկամուտների էական ավելացումների կամ նվազեցումների անհրաժեշտության մասին***

Սույն ընդունմամբ Հայաստանի Հանրապետության 2023 թվականի պետական բյուջեում կամ տեղական ինքնակառավարման մարմինների բյուջեներում փոփոխություն չի առաջացնում

**7. *Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ:***

 Նախագիծը չի բխում ռազմավարական ծրագրերից: